L'article 27 de la Llei 16/2003, de 28 de maig, de cohesió i qualitat del Sistema Nacional de Salut, atribueix a les comunitats autònomes la possibilitat de complementar els requisits mínims de seguretat i qualitat que han de reunir els centres, serveis i establiments sanitaris.
Aquestes garanties de seguretat i qualitat són d'aplicació també a totes les activitats sanitàries privades, amb independència del finançament de les prestacions que ofereixin a cada moment, tal com expressament estableix l'article 45 de la Llei 44/2003, de 21 de novembre, d'ordenació de les professions sanitàries.
La seguretat dels i de les pacients és un dels aspectes més rellevants que han d'abordar els sistemes sanitaris actuals, com així ho ha manifestat l'Organització Mundial de la Salut (OMS) en el seu programa Aliança mundial per a la seguretat dels pacients.
L'aparició de nous procediments i tècniques aplicables en l'àmbit de l'assistència sanitària, si bé suposa una millora notable en la qualitat d'aquella, implica, alhora, un augment de la seva complexitat i dels riscos potencials per a la seguretat dels i de les pacients.
Existeixen diferents tipus d'efectes adversos que hi poden incidir, entre els quals podem distingir aquells relacionats amb el procediment aplicat, els derivats d'una infecció nosocomial, de la medicació o les cures administrades i del diagnòstic.
Tot això sense oblidar aquells efectes adversos que deriven del mateix comportament dels i de les pacients.
En aquest sentit, i d'acord amb els resultats obtinguts per l'Estudi nacional d'efectes adversos lligats a l'hospitalització, malgrat les bones dades registrades, encara existeixen aspectes a millorar en aquest àmbit i, per tant, és necessari seguir posant èmfasi en la necessitat de sensibilitzar tant el personal sanitari com la població sobre la importància d'aquest problema, per unir esforços en el seu abordatge.
Les principals organitzacions, agències i administracions públiques, tant en l'àmbit internacional i europeu com en l'àmbit nacional, han desenvolupat estratègies per prevenir, controlar i minimitzar els efectes adversos evitables en la pràctica clínica.
Així, la Recomanació del Consell de la Unió Europea de 9 de juny de 2009, sobre la seguretat dels pacients, en particular la prevenció i lluita contra les infeccions relacionades amb l'assistència sanitària, posa de manifest que s'ha calculat que en els estats membres entre un 8 i un 12% dels i de les pacients ingressades pateix efectes adversos durant el seu tractament, i que una seguretat deficient dels i de les pacients representa un problema de salut pública de greus conseqüències així com la sobrecàrrega d'uns recursos sanitaris limitats.
En l'àmbit autonòmic s'ha impulsat l'Aliança per a la seguretat dels i de les pacients a Catalunya, com a iniciativa per part del Departament de Salut de la Generalitat mitjançant la qual es pretén establir una xarxa de grups d'interès que s'impliquin en la promoció de la seguretat i en la integració d'idees que potenciïn la conscienciació i abordatge de la temàtica.
D'acord amb el que s'ha exposat, en virtut de les atribucions que em confereix l'article 22 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,
1.1 Es crea el Consell Assessor de la Seguretat de Pacients com a òrgan assessor del departament competent en matèria de salut.
1.2 Aquest Consell s'adscriu a la direcció general competent en matèria de recursos sanitaris del departament competent en matèria de salut.
El Consell Assessor de la Seguretat de Pacients té com a finalitat avançar en la millora de la seguretat dels i de les pacients i permetre que les persones malaltes i les seves associacions, els professionals sanitaris que d'acord amb les seves atribucions professionals tenen una major incidència sobre la seguretat dels i de les pacients, les patronals del sector sanitari i la mateixa Administració, puguin compartir, debatre, reflexionar i proposar conjuntament les mesures a adoptar per tal d'assolir una assistència sanitària més segura i de més qualitat.
3.1 Són funcions del Consell Assessor de la Seguretat de Pacients les següents:
a) Informar sobre els projectes d'actuacions i les propostes normatives impulsats pel Departament de Salut i els ens dependents o vinculats que incideixin en aspectes de seguretat dels i de les pacients.
b) Afavorir la difusió i la instauració d'una cultura de seguretat entre els diferents agents del sector, i promoure així una visió oberta entre la societat, els i les pacients i el sistema sanitari.
c) Proposar al Departament de Salut i als ens dependents o vinculats objectius de seguretat per aplicar en els àmbits assistencials per fomentar canvis d'efectivitat provada en el sistema que potenciïn la seguretat dels i de les pacients.
d) Impulsar el desenvolupament de diferents línies d'investigació que abordin els diferents aspectes de la seguretat clínica, i atendre, si s'escau, les diferències entre homes i dones i les necessitats d'aquelles persones que per raó de la seva discapacitat intel·lectual o sensorial tenen limitada la seva capacitat de comunicació en relació amb la protecció de la seva salut.
e) Afavorir la difusió entre els i les pacients dels problemes de seguretat i fomentar-ne la participació per facilitar un entorn a l'assistència de més seguretat.
f) Promoure la millora dels sistemes de mesura i avaluació de la seguretat i servir com a observatori per aconseguir les millors pràctiques en seguretat.
g) Proposar programes de formació i desenvolupament professional.
h) Promoure les tecnologies de la informació per millorar els processos de comunicació i formació en seguretat dels i de les pacients.
i) Promoure i facilitar la cooperació i coordinació d'iniciatives de seguretat entre els diferents grups d'implicats (professionals sanitaris, institucions sanitàries i pacients).
j) Proposar estàndards de seguretat en els sistemes d'autorització i d'acreditació als òrgans competents del Departament de Salut.
k) Establir, d'acord amb les directrius del Departament de Salut, relacions amb altres comunitats autònomes i amb altres països, a l'efecte de posar en comú coneixements sobre els esdeveniments adversos i les seves causes.
3.2 El Consell Assessor de la Seguretat de Pacients ha d'elaborar un informe anual d'activitats, que s'ha de presentar a la persona titular del Departament de Salut.
4.1 El Consell Assessor de la Seguretat de Pacients té la composició següent:
Presidència, que correspon al director o directora general competent en matèria de recursos sanitaris del departament competent en matèria de salut.
Vicepresidència, que correspon a un o una vocal del Consell Assessor que s'elegeix d'entre les seves persones membres.
Vocals d'acord amb la representativitat següent:
a) Una persona en representació del Servei Català de la Salut.
b) Una persona en representació de l'Institut Català de la Salut.
c) Una persona en representació de la direcció general competent en matèria de recursos sanitaris, designada pel conseller o consellera competent en matèria de salut.
d) Una persona en representació de l'òrgan competent en matèria de planificació sanitària, designada pel conseller o consellera competent en matèria de salut.
e) Una persona en representació de l'òrgan competent en matèria de salut pública, designada pel conseller o consellera competent en matèria de salut.
f) Una persona en representació de l'Institut d'Estudis de la Salut.
g) Una persona en representació de l'Agència d'Informació, Avaluació i Qualitat en Salut.
h) Una persona en representació de la Fundació Institut Català de Farmacologia.
i) Una persona en representació de l'Institut Català d'Oncologia.
j) Una persona en representació dels mitjans de comunicació, designada pel conseller o consellera de Salut.
k) Una persona en representació de La Unió (Associació d'Entitats Sanitàries i Socials).
l) Una persona en representació del Consorci de Salut i Social de Catalunya.
m) Una persona en representació de l'Associació Catalana d'Entitats de Salut.
n) Una persona en representació de l'Acadèmia de Ciències Mèdiques i de la Salut de Catalunya i Balears.
o) Una persona en representació del Consell de Col·legis de Metges de Catalunya.
p) Una persona en representació Consell de Col·legis d'Infermeres i Infermers de Catalunya.
q) Una persona en representació del Consell de Col·legis Farmacèutics de Catalunya.
r) Una persona en representació del Col·legi Oficial d'Odontòlegs i Estomatòlegs de Catalunya.
s) Una persona en representació del Col·legi de Fisioterapeutes de Catalunya.
t) Una persona en representació de la Societat Catalana de Medicina Familiar i Comunitària.
u) Una persona en representació de la Societat Catalana de Cirurgia.
v) Una persona en representació de la Societat Catalana d'Anestesiologia, Reanimació i Terapèutica del Dolor.
w) Una persona en representació de la Societat Catalana de Qualitat Assistencial.
x) Una persona en representació de la Societat Catalanobalear d'Infermeria.
y) Una persona en representació de l'Associació Catalana d'Infermeres de Control d'Infeccions.
z) Una persona en representació de l'Associació Catalana d'Infermeria.
bb) Una persona en representació de la Coordinadora d'Usuaris de la Sanitat.
cc) Una persona en representació del Programa de vigilància de les infeccions nosocomials als hospitals de Catalunya (VINcat).
dd) Sis persones de reconegut prestigi en el camp de la seguretat de pacients designades pel conseller o consellera de Salut.
La Secretaria del Consell Assessor correspon a un funcionari o funcionària de la direcció general competent en matèria de recursos sanitaris, nomenat o nomenada pel seu director o directora general.
4.2 Correspon al president o presidenta del Consell Assessor convocar les reunions, presidir-les i moderar els debats, així com elevar les propostes i recomanacions acordades als òrgans corresponents del Departament de Salut.
4.3 El vicepresident o vicepresidenta substitueix el president o presidenta en els casos de vacant, absència o malaltia.
4.4 Els i les membres que actuïn en representació d'una institució o entitat poden delegar la seva representació en el Consell Assessor en la persona que els pugui substituir d'acord amb les regles d'organització de la institució de què es tracti.
4.5 Els nomenaments ho són per a un període de quatre anys, renovable successivament per iguals períodes de temps.
En el supòsit que un o una membre del Consell Assessor deixi de ser-ho abans que acabi el seu mandat de representació, la persona que el o la substitueixi ho farà pel temps restant de mandat de la persona substituïda.
4.6 La composició i posterior renovació de les persones membres del Consell regulat per aquesta Ordre respondrà a criteris de participació paritària de dones i homes.
5.1 El Consell Assessor de la Seguretat de Pacients es reuneix, com a mínim, un cop cada sis mesos en sessió ordinària i, amb caràcter extraordinari, sempre que el seu president o presidenta ho consideri oportú, a iniciativa pròpia o a proposta de qualsevol de les seves persones membres.
Les reunions, tant les ordinàries com les extraordinàries, les ha de convocar el president o presidenta.
5.2 En allò no previst en aquesta Ordre, el Consell en subjecta el funcionament al règim jurídic previst per als òrgans col·legiats de l'Administració de la Generalitat de Catalunya.
6.1 El president o presidenta del Consell Assessor de la Seguretat de Pacients pot convocar a les reunions, a iniciativa pròpia o a proposta de qualsevol de les seves persones membres, persones que per la seva formació o experiència en aquest sector es consideri convenient disposar del seu assessorament.
6.2 Les persones esmentades en l'apartat anterior assisteixen a les reunions en qualitat de persones d'assessorament extern i actuen amb veu però sense vot.
6.3 El president o presidenta del Consell Assessor de la Seguretat de Pacients pot constituir grups de treball per a tasques concretes, als quals podran assistir persones expertes en la matèria, que es reuniran segons els criteris de les persones components o de la mateixa Comissió, fins haver acabat la tasca encomanada.
Per al desenvolupament de les funcions que té encomanades, el Consell Assessor compta amb el suport tècnic i administratiu de la direcció general competent en matèria de recursos sanitaris, sense que sigui necessari, a aquests efectes, la creació de cap lloc de treball.
8.1 Els i les membres del Consell Assessor de la Seguretat de Pacients no tenen cap retribució assignada, però poden percebre dietes i indemnitzacions per l'assistència a sessions, en els supòsits i dins els límits previstos a la normativa de l'Administració de la Generalitat de Catalunya que regula el sistema d'indemnitzacions per raó del servei.
8.2 El personal al servei de l'Administració de la Generalitat de Catalunya que forma part d'aquest òrgan no percebrà drets d'assistència.
En el moment en què entri en funcionament l'Agència de Qualitat i Desenvolupament Professional creada pel Decret llei 4/2010, de 3 d'agost, de mesures de racionalització i simplificació de l'estructura del sector públic de la Generalitat de Catalunya, aquesta entitat designarà una persona en representació seva al Consell Assessor de la Seguretat de Pacients, en substitució de les persones representants de l'Institut d'Estudis de la Salut i de l'Agència d'Informació, Avaluació i Qualitat en Salut.